
Kompozit modell repülőgéptörzs tervezése és gyártása

Tudományos diákköri dolgozatomban a gépészmérnöki alapszak CNC, CAD / CAM szakirány által megtanult ismereteimet hasznosítottam egy olyan összetett feladat keretein belül, amelyben a számítógépes tervezés és gyártás területén az eddig elsajátított ismereteimet felhasználni és bővíteni tudtam.
Összefoglaltam a kompozit anyagokról, felhasználásukról és kompozit gyártástechnológiákról megszerzett ismereteimet, majd egy modell repülőgéptörzs tervezésének lépéseit CAD programban bemutattam. A törzs gyártásához megterveztem a gyártó szerszámot, meghatároztam a gyártáshoz szükséges technológiát és kiválasztottam a megfelelő anyagokat. A maróprogramot és az anyagokat próbagyártások során teszteltem, így tökéletesítve a megfelelő anyag és technológia kombinációját. A törzs gyártószerszámát felhasználva kézi laminálással elkészítettem a kompozit modell repülőgéptörzset.
A törzset megvizsgáltam, gyártása az előzetes kívánalmaknak megfelelt. A technológia szélesebb körű alkalmazására és a törzs repülőképessé tételéhez javaslatokat tettem.



